Základná škola, Školská 389, Sačurov

**Globálne vzdelávanie**

Začlenenie do ŠkVP

**ISCED 1**

**„Aby porozumenie medzi ľuďmi bolo čisté a krásne“**

Globalizácia je aktuálny pojem 21. storočia. Cieľom globálneho vzdelávania je formovať u žiakov postoje, ktoré akceptujú potrebu prispieť k väčšej sociálnej spravodlivosti, interkultúrnemu dialógu, prevencii konfliktov a k mieru. Platformou pre globálne vzdelávanie sú univerzálne ľudské hodnoty, solidarita a empatia, spoznávanie a porozumenie iným kultúram. Hlavnou úlohou na 1. stupni je rozvíjať všeobecné vlastnosti osobnosti, ktoré sú potrebné pre neskoršie myslenie v globálnych súvislostiach a pochopenie globálnych problémov – najmä:

* rozvoj úcty k odlišnosti
* rozvoj schopnosti aktívne počúvať

Medzi hlavné témy globálneho vzdelávania patria:

* globalizácia
* ľudské práva
* kritické myslenie
* chudoba
* migrácia
* rodová rovnosť
* občianska spoločnosť
* životné prostredie
* klimatické zmeny

Dôležitou podmienkou efektívneho globálneho vzdelávania je používanie aktivizujúcich metód.

* dialogické metódy
* metódy kooperatívneho vyučovania
* projektové metódy
* metódy rozvíjajúce kritické myslenie
* hranie rolí
* metóda objavovania a riadeného objavovania
* didaktické hry

Začlenenie tém globálneho vzdelávania do konkrétnych predmetov primárneho vzdelávania ZŠ Sačurov:

Prírodoveda

1. ročník – **Ja a zdravá výživa**

**Ja a voda**

2. ročník – **Zdravie a choroba**

**Voda**

3. ročník – **Pitná a minerálna voda**

**Pôda**

4. ročník – **Kultúrne regióny Slovenska**

Vlastiveda

3. ročník - **Škola a okolie**

**Vianoce**

**Domov**

4. ročník – **Vodstvo v krajine**

Informatická výchova

3. ročník – **Zdravá výživa**

**Skúmame internet**

4. ročník – **Môj dom**

**Vyhľadávanie informácií, zaujímavých stránok na internete**

Pracovné vyučovanie

4. ročník – **Potraviny rastlinného a živočíšneho pôvodu. Typické potraviny**

**v iných krajinách**

**Ľudské obydlia**

Výtvarná výchova

1. ročník – **Ja a môj kamarát**

2. ročník – **Naša rodina**

3. ročník – **Portrét**

Slovenský jazyk a literatúra

1. ročník - **Vyvodzovanie hlásky I - Indiáni**

**Vyvodzovanie hlásky E - Eskimáci**

**Vyvodzovanie hlásky V – Vianoce**

2. ročník - **Vieme sa predstaviť**

**Píšeme listy**

**Dorozumievame sa**

**Svet je hore nohami**

**Svet je pestrý ako dúha**

3. ročník - **Vlastné mená osôb**

**Kamaráti**

**Rodina**

**Domov**

**Spravodlivosť**

**Tolerancia**

**Rovnoprávnosť**

4. ročník - **Diskusia, názor**

**Robíme rozhovor**

**Podstatné mená**

**Čierny muž**

**Americká ľudová pieseň**

**Ako sa vtáci spriatelili**

**Zachráňte planétu**

Témam globálneho vzdelávania sa v ZŠ Sačurov venujeme aj prostredníctvom rozhlasových okienok a Detskej odbornej činnosti.

Rozhlasové okienko pre žiakov 1. stupňa pripravujú žiaci 4. ročníka. Venujú sa témam: chudoba, rodová rovnosť, životné prostredie.

Detská odborná činnosť - malá vedecká konferencia, počas ktorej žiaci prezentujú svoje práce na aktuálne témy. Témy sa každoročne menia.

Práca s rozprávkami - sústredenie na 2 aspekty - správanie jednotlivých postáv

- poňatie hodnôt rozprávok

1. Necháme vás v lese - Perníková chalúpka

2. Nie je čert ako čert

3. Keď sa stratí kúzelná palička (práca s rozprávkami dostupná v publikácii

Dvakrát měř, jednou řež)

Ďalšie návrhy aktivít pre žiakov primárneho vzdelávania:

**Sieť závislostí**

Každý žiak si pripraví zoznam osôb, od ktorých počas bežného dňa v niečom závisí. V časovej postupnosti od rána opíše, v čom to spočíva, napríklad mama – raňajky, pekár – chlieb,...

Žiaci sa náhodným spôsobom rozdelia do štvorčlených skupín. V novovytvorených skupinách diskutujú o svojich zoznamoch a porovnajú si ich. Keď v zozname ostatných členov skupiny nájdu niečo, čo platí aj o nich, zoznam si doplnia a sadnú si na miesto.

Žiaci pokračujú diskusiou a reflexiou vo veľkej skupine.

Príklad otázok:

*Našli ste niečo spoločné s ďalšími členmi vašej skupiny? V čom ste sa odlišovali? Našli ste sa vzájomne v niektorom zozname? Od koho závisia ľudia, ktorí sú vo vašom zozname? Našli ste rôzne úrovne a povahu závislosti medzi ľuďmi? (blízki ľudia, vzdialení ľudia, ľudia vytvárajúci nejaké produkty, ktoré využívame a pod.)*

Žiaci môžu následne znázorniť (kresbou, na počítači, špagátom a pod.) svoju pavučinu vzťahov, ktorá bude odrážať skutočnosti zistené v priebehu diskusie.

**Postavme sa na čiaru**

Aktivita je zameraná na zisťovanie toho, aké majú žiaci názory, na vyjadrovanie vlastných názorov a na argumentovanie. Diskutujú v dvojiciach, prípadne v trojiciach. Diskusné skupinky sa vytvárajú pomocou pohybovej aktivity – *Postavme sa na čiaru*.

Postup: Načrtneme problém, ktorý vyjadríme protikladnými výrokmi, napr.: „Sci-fi poviedky nám presvedčivo ukazujú, ako sa svet bude v budúcnosti vyvíjať“ (žiaci veria/čiastočne veria tomu, čo poviedky predpovedajú). „Sci-fi poviedky nám neukazujú presvedčivo, ako sa svet bude v budúcnosti vyvíjať“ (žiaci neveria/čiastočne neveria predpovediam v poviedkach). Postavia sa na čiaru (priamku), napr. od tabule k stene, čelom k oknu. Pri tabuli stoja tí, ktorí sa stotožňujú s prvým výrokom, na druhom konci tí, ktorí sa stotožňujú s druhým výrokom. Medzi tieto krajné body sa postavia tí, ktorí viac alebo menej súhlasia s niektorým z výrokov. Potom sa čiara v strede pomyselne preklopí (obidvomi polovicami k sebe) a žiaci v skupinách (zástancovia dvoch rôznych názorov) spolu diskutujú, argumentujú, parafrázujú, snažia sa pochopiť rozdielne stanovisko druhých.

**Svet je malý**

Tento experiment si vyžaduje trpezlivosť a kontakt so školou vo vzdialenejšej časti (prípadne v inom meste). Každý zo žiakov napíše vytypovanému žiakovi v inej partnerskej škole e-mail, kde uvedie meno a adresu osoby, ktorá žije v blízkosti partnerskej školy. Žiak z partnerskej školy odpovie a pošle taktiež meno a adresu osoby žijúcej v blízkosti prvej školy. Každý zo žiakov (oboch škôl) napíše osobám, ktoré uviedli v prvom kroku, aby tí určili ďalšieho, kto býva bližšie ku škole (prvej i partnerskej). Vyhľadávací proces takto pokračuje dovtedy, kým sa nestretnú ľudia, ktorí sa naozaj vzájomne poznajú. Projekt môže mať zaujímavé výsledky, niekedy stačí málo krokov k tomu, aby sa našli osoby, ktoré sa poznajú.

**Svet v komore**

Žiaci v skupine si napíšu zoznam potravín, ktoré majú v komore, v chladničke, mrazničke a zaznačia si pôvod krajiny každej potraviny. Výsledky môžu dokumentovať vo forme mapy. Pravdepodobne sa vyskytnú isté problémy, pretože niektoré výrobky pochádzajú z inej krajiny, ako sú spracované. Na tomto príklade môžeme ukázať systém primárneho, sekundárneho a terciárneho priemyslu a spôsoby, akými ,,prvý svet“ narába s ,,krajinami tretieho sveta“. Podobne môžeme realizovať iné prieskumy: ,,svet v skrini“, ,,v kúpeľni“, ,,v obchodnom dome“.

Vypracovala: Mgr. Anna Kačurová